梅尧臣
吴冲卿学士以王平甫言淮甸会予久未至冲卿与
老马力尽道路长，岂若壮骥思腾骧。
项穷临流叹不逝，燕骨埋没庸可伤。
我今六十趋南北，饥肠不足面黧黑。
少年心志一点无，千里区区安所得。
往居闾閈乏经过，闭门读书多废食。
便从冠带向仕途，强颜希禄非贪职。
昨逢王倩昧平生，一见如旧心相倾。
谈经树下任日炙，酒狂便欲骑长鲸。
谁意同行有迟疾，先入大梁凡几日。
大梁故人怜钝衰，迭为寄唱辞严密。
卒章言买羊与酒，虽齿动摇能饫溢。
亦知红颊教新成，更愿旧朋邀六七。